Die fisiologie van plaasaanvalle en die reaksie daarop
Onderwerp: Die fisiologie van plaasaanvalle en die reaksie daarop Wed May 19, 2010 11:48 am
Dinsdag, 18 Mei 2010 10:08 Herman Toerien
Dié keer was dit mnr. Johan Strydom, wat deur kennisse onthou word as 'n boer wat baie goed vir sy plaaswerkers was. In 'n vroeëre, dubbele Vrystaatse plaasmoord, is die bejaarde egpaar as filantrope beskryf.
'n Redakteur van 'n klein Afrikaanse koerant skryf in reaksie op 'n nuusverklaring oor Strydom se moord dat sy onthou hoe 'n voorval enkele jare gelede, toe 'n sakeman 'n swart man agter sy voertuig aangesleep het, tot internasionaal opslae gemaak het. Dat Strydom ook, volgens die getuienis op die toneel, skynbaar agter sy bakkie aangesleep is, het kwalik die nuus gehaal, laat staan nog opslae maak.
In Suid-Afrika is daar in verskeie kringe, ook die regering, 'n ergerlikheid weens die groot klem wat op plaasmoorde geplaas word. Daar is egter verskeie redes waarom dit soveel aandag geniet.
Die internasionale moordkoers word op 5 per 100 000 per jaar geraam, met dié van Wes-Europa op een. Suid-Afrika se moordkoers is egter net minder as 50 per 100 000 per jaar, met onder meer die Mediese Navorsingsraad wat meen dit is aansienlik hoër. Formeel word die moordkoers onder bruin mans in die Wes-Kaap danksy bendebedrywighede op ongeveer 90 per 100 000 per jaar geraam wat as die hoogste moordkoers vir 'n identifiseerbare groep in die wêreld beskou word.
Interpol beraam egter die moordkoers onder Suid-Afrikaanse boere op meer as 300 per 100 000 per jaar. Dit klink op die oog af of dit nie so baie kan wees nie, bloot omdat daar lank nie meer naastenby 'n 100 000 kommersiële boere in Suid-Afrika is nie.
Nog 'n rede waarom plaasmoorde soveel aandag trek, is die ontsettende wreedheid waarmee dit in baie gevalle gepleeg word. Van 'n bejaarde se voetsole afskil om te wys waar 'n nie-bestaande kluis is, tot die keel afsny van 'n Belgiese burger. Met byna elke plaasmoord lyk dit of die aanvallers vrye teuels aan hul verbeelding gegee het om innoverende wreedheid op te dis.
Weens die onderlinge band van boere, die tipe self-aangewesenheid, die regering se onhulpvaardige reaksie (indien enige) in terme van veroordeling, die regering se gereelde beskuldigende vingerwysings na boere en 'n verskeidenheid ander faktore, het dit verskeie sielkundiges al laat reageer dat hulle hier met iets anders te make het as die trauma wat gewoonlik op 'n moord volg.
Sommiges beskryf dit as 'n manifestasie van viktimonologie – 'n trauma wat nie weggaan nie.
Selfs die huidige minister van landbou, Tina Joemat-Petterson, se aanvanklike belowende wegspring met die landbou het nou in die gebruiklike retoriek verval wat die bewindstydperk van Lawwe Lulu en Dirk du Toit gekenmerk het. Die omgewingsdruk in die ANC is skynbaar net te sterk om geykte persepsies blywend te verander.
Dit beteken nie dat enige ander moord minder veroordelingswaardig is nie. Of die boef nou 'n veiligheidskompleks ingedring en iemand in die privaatheid van haar eie slaapkamer onteer en vermoor, en of dit 'n dronknes-messtekery is, dit bly erger as die blote statistiek. Sokker-euforie te midde van hierdie syfers herinner aan 'n dop teen depressie. Dit help vir die oomblik maar dit verdiep die depressie en neem nie die oorsaak weg nie.